नई दिल्ली: 7 जून 2018 की तारीख भारतीय राजनीति के लिए बड़ी महत्वपूर्ण हो गई है। इस तारीख को पूर्व राष्ट्रपति (जो कि पूर्व कांग्रेसी भी हैं) राष्ट्रीय स्वयं सेवक संघ के मुख्यालय में होंगे। वे संघ के ‘तृतीय वर्ष शिक्षा वर्ग’ में उनके कार्यकर्ताओं को संबोधित करेंगे। कांग्रेस में बेचैनी है। हालांकि शीर्ष नेतृत्व मौन है, लेकिन कुछ नेताओं की जुबां से असहमति के स्वर गंभीर होते जा रहे हैं। देश का राजनीति बड़ी विचित्र अवस्था में है- जिस वक्त संघ की शाखा से निकला एक शख्स देश का राष्ट्रपति है, दूसरा उपराष्ट्रपति है उसी वक्त इस बात पर बहस छिड़ी है कि एक पूर्व राष्ट्रपति को संघ के निमंत्रण पर उनके स्वयंसेवकों के बीच जाकर अपनी बात रखनी चाहिए या नहीं?